projecte-aina/catalan_government_crawling huggingface dataset:
Agents de la Policia de la Generalitat - Mossos d'Esquadra de la comissaria de Mataró van detenir el 28 d'octubre un home de 27 anys, nacionalitat marroquina i veí de Mataró, com a presumpte autor de tres robatoris violents en establiments de la ciutat.
El primer fet es remunta al 23 de juliol quan una jove menor d'edat va denunciar que un home li havia robat el seu patinet, valorat en 350 euros, quan era al carrer.
L'home se li va apropar i d'una empenta la va fer caure a terra i va fugir sobre del patinet.
El 27 de juliol es va denunciar el robatori d'un patinet valorat en 370 euros.
Un jove circulava sobre el seu patinet i, en una cantonada, un home el va frenar de cop posant-li la mà al pit i el va fer caure.
Un cop a terra, el lladre li va exhibir una navalla i el va amenaçar en punxar-lo si no li donava el patinet, el va agafar i va marxar del lloc.
Finalment, els investigadors van rebre una denúncia l'1 d'agost en la qual un jove va entrar en una botiga de telefonia mòbil amb l'excusa que el seu telèfon tenia algun problema.
Tot seguit, va agafar un producte de la botiga i mostrant una navalla al dependent va recollir el seu telèfon i va marxar.
Els investigadors, a partir de la informació obtinguda en els tres robatoris, van identificar al presumpte autor i el van localitzar el 28 de setembre a Mataró.
L'arrestat va passar a disposició del jutjat d'instrucció de Mataró el 29 de setembre que va decretar la llibertat amb càrrecs.
Els agents van aturar una de les furgonetes per no respectar una retenció a la Autovia A-2, com a conseqüència d'un accident, i circular pel voral a gran velocitat.
L'altre furgoneta va ser aturada ja que el conductor i un passatger davanter viatjaven sense cinturó de seguretat
Agents de l'Àrea Regional de Trànsit de la Regió Policial Metropolitana Sud van denunciar administrativament, dimecres 30 de setembre, dos conductors de dues furgonetes, per portar passatgers a la part reservada a la càrrega a Pallejà i a Sant Feliu de Llobregat.
El primer fet va succeir cap a les 10h, a la Autovia A-2, al terme municipal de Pallejà, quan hi havia una retenció com a conseqüència d'un accident, en sentit Lleida i els agents van observar un vehicle, que circulava a velocitat elevada, pel voral de l'autovia.
Els agents van aconseguir aturar la furgoneta, molt a prop de la sortida de Pallejà on hi ha una benzinera, i van comprovar que el conductor no havia respectat la retenció, motiu pel qual va ser denunciat per conducció temerària.
Així mateix, els agents van comprovar que a la cabina de la furgoneta hi havia quatre ocupants i que a l'interior de la furgoneta, a la zona de càrrega, hi havia tres persones més dormint.
Desprès d'identificar a tots els ocupants, els agents també van denunciar el conductor per portar passatgers a la part del darrera i, quatre dels ocupants, van marxar caminant del lloc.
Només uns minuts més tard, aquest cop a la BV-2001, al terme municipal de Sant Feliu de Llobregat, una altre dotació va aturar una furgoneta i van denunciar el conductor i un dels acompanyants per no dur el cinturó de seguretat i per tenir la Inspecció Técnica de Vehicles caducada.
Tanmateix, els agents van constatar que, a la part davantera, hi viatjaven el conductor i dos acompanyants i, en el moment d'obrir la part posterior per a comprovar la càrrega, van localitzar dues persones més assegudes al terra de la furgoneta.
Davant d'aquest fet, els agents van denunciar el conductor, de nacionalitat romanesa, per portar persones a l'espai reservat per a la càrrega d'una furgoneta.
Els Mossos d'Esquadra recorden que viatjar a les zones no habilitades dels vehicles comporta un greu risc per a la seva seguretat.
Sant Feliu de Llobregat, 02 d'octubre de 2020
· Se'ls relaciona amb almenys 2 robatoris violents tot i que no es descarta que estiguin implicats amb més fets que s'estan investigant
· Els detinguts, d'entre 15 i 19 anys, acumulen un total de 22 antecedents relacionats amb robatoris de furts i robatoris violents
Agents de la Policia de la Generalitat-Mossos d'Esquadra de la comissaria de Nou Barris han detingut cinc joves multireincidents relacionats amb robatoris violents i furts comesos a menors a Barcelona.
Tres dels detinguts són de nacionalitat espanyola i d'edats compreses entre els 18 i 19 anys, un quart de nacionalitat brasilera i de 18 anys, i un cinquè de nacionalitat romanesa i de 15 anys.
Els detinguts acumulen 22 antecedents per fets similars.
Un sisè jove implicat en els fets investigats, de 16 anys i nacionalitat hondurenya, ja es troba ingressat en un centre de menors per altres fets delictius.
La investigació es va iniciar a principis de setembre després que en una actuació policial es va identificar un jove al qual els agents li van intervenir objectes que constaven sostrets en un robatori violent ocorregut a Sarrià.
En aquell incident un grup de joves van abordar un menor d'edat de 16 anys per sostreure-li el seu telèfon mòbil i les seves sabatilles esportives.
Els lladres van envoltar en grup a la víctima i li van provocar lesions lleus després de colpejar-lo a la cara.
Després de tenir coneixement d'aquests fets, els investigadors van iniciar gestions per tal d'identificar els autors dels fets.
Per aquest motiu van visionar les càmeres de seguretat del metro de Barcelona i van detectar un grup de joves un dels quals duia a les mans les sabatilles que acabaven de sostreure a la víctima.
Aquestes imatges els van permetre identificar la resta d'autors, que tenen múltiples antecedents policials.
Els agents van poder relacionar aquests joves amb un altre robatori amb intimidació efectuat de la mateixa manera al districte de Nou Barris.
En aquesta ocasió, la víctima era un menor també de 16 anys a qui van sostreure-li la motxilla amb els seus efectes personals i al qual li van donar cops al cap.
Fruit de les investigacions policials, es va esbrinar els domicilis on vivien els investigats als districtes de Nou Barris, Horta- Guinardó i Sant Andreu.
El passat dimecres 30 d'octubre es va realitzar un dispositiu amb l'objectiu de detenir-los.
Es tracta de tres joves de nacionalitat espanyola, un d'hondurenya, un de romanesa i un altre de brasilera.
Dos dels investigats eren menors d'edat en el moment de cometre els robatoris.
Un dels detinguts es va resistir activament a la detenció i va causar lesions lleus a dos agents que van requerir assistència mèdica.
A aquest detingut també se li imputa un delicte d'atemptat i resistència als gents de l'autoritat.
Els quatre detinguts majors d'edat van passar a disposició judicial ahir i el jutge va decretar la seva llibertat amb càrrecs.
El menor va quedar també en llibertat després de passar a disposició de Fiscalia de Menors.
La investigació continua oberta i no es descarta que es puguin resoldre altres fets delictius on estarien implicats els detinguts.
Agents de la Policia de la Generalitat - Mossos d'Esquadra de la Unitat d'Investigació de la comissaria de Martorell van detenir, el dimecres 30 de setembre, tres homes de nacionalitats cubana i peruana, de 30, 33 i 37 anys i veïns de Barcelona, Cornellà de Llobregat i l'Hospitalet de Llobregat, com a presumptes autors de set delictes de furt, estafes bancàries i pertinença a grup criminal.
Així mateix, l'1 d'octubre, van detenir un home de nacionalitat índia, de 45 anys i veí de Barcelona com a presumpte autor d'un delicte de receptació.
La investigació es va iniciar durant el mes d'agost, quan els investigadors de la comissaria de Martorell van detectar un increment de delictes de furt seguint el mateix mètode delictiu, i el posterior ús indegut de les targetes de crèdit sostretes.
Aquest tipus de furt consisteix en provocar una confusió en les víctimes.
Mentre un membre del grup despista la víctima, mitjançant el llançament d'algun objecte al terra, normalment monedes, un altre membre, aprofita el descuit i accedeix a l'interior del vehicle amb l'objectiu d'emportar-se la bossa de mà.
Cal esmentar que, els autors d'aquests tipus de furt acostumen a realitzar-los en zones d'estacionament properes a grans supermercats i aprofiten el moment que les víctimes introdueixen els productes al vehicle després de fer la compra.
Gràcies a les gestions d'investigació, els agents van aconseguir identificar els autors del fets delictius, un grup criminal d'un mínim de tres persones, amb rols ben diferenciats, i amb una gran mobilitat dins del territori català.
Els investigadors van constatar que seguint aquest modus operandi, el grup hauria actuat als municipis d'Esparreguera, Martorell, Sant Andreu de la Barca, Arenys de Mar, Mataró, Reus i El Vendrell.
Posteriorment els autors dels furts utilitzaven les targetes de crèdit sostretes per comprar il·lícitament begudes alcohòliques en diferents comerços, i després ho revenien en un supermercat de Barcelona.
Finalment, el 30 de setembre, els investigadors van localitzar i detenir a Rubí tres membres del grup, els quals van quedar detinguts com a presumptes autors de set delictes de furt, estafes bancàries i pertinença a grup criminal.
Al dia següent, els mossos van detenir el responsable de l'establiment comercial com a presumpte autor d'un delicte de receptació i va quedar en llibertat després de declarar en seu policial, a l'espera que el citi el jutge.
Els altres tres arrestats van passar, dissabte, a disposició judicial i el jutge instructor va decretar la seva llibertat amb càrrecs.
La investigació continua oberta i no es descarten més detencions.
Sant Feliu de Llobregat, 06 d'octubre de 2020
.Es van localitzar 1.925 plantes de marihuana de 150 centímetres d'altura en una parcel·la boscosa de dues hectàrees.
Una actuació coordinada entre els Mossos d'Esquadra i la Policia Local d'Arenys de Munt va permetre detenir el vigilant del cultiu
Agents de la Policia de la Generalitat – Mossos d'Esquadra de la comissaria d'Arenys de Mar, en col·laboració amb agents de la Policia Local d'Arenys de Munt, van detenir l'1 d'octubre un home de 35 anys de nacionalitat Bosniana i veí de Barcelona, com a presumpte autor d'un delicte contra la salut pública.
Els agents de la Policia Local d'Arenys de Munt van rebre l'avís que hi havia una plantació de marihuana en una finca situada entre els termes municipals d'Arenys de Munt i de Sant Iscle de Vallalta.
Quan van comprovar aquestes sospites van localitzar, en mig d'una zona boscosa que l'ocultava, dins el terme municipal de Sant Iscle de Vallalta, una parcel·la amb una gran quantitat de plantes de marihuana.
La plantació disposava d'una caseta d'obra en què una persona feia tasques de vigilància.
Els agents van informar d'aquests fets a la Unitat d'Investigació dels Mossos d'Esquadra d'Arenys de Mar què van organitzar un dispositiu amb l'objectiu de desmantellar la plantació.
Va ser l'1 d'octubre, prop de les 8 del matí, quan un operatiu de mossos i de policia local va entrar en la plantació.
Era una finca oberta, que tenia un solar protegit pel bosc i que hi havia 1925 plantes de marihuana, que van ser intervingudes pels agents.
Els agents van detenir al vigilant que vivia en la caseta de la mateixa parcel·la per un delicte de contra la salut pública.
El detingut va passar a disposició judicial el 2 d'octubre i el jutge va decretar la seva llibertat amb càrrecs.
Granollers, 06 d'octubre de 2020
Agents de la Policia de la Generalitat-Mossos d'Esquadra de la comissaria de Nou Barris, a Barcelona, han detingut una dona, de 52 anys i nacionalitat boliviana, com a presumpta autora d'un delicte de furt a la senyora gran que cuidava, de 80 anys, amb mobilitat reduïda i que patia Alzheimer.
La detinguda treballava diàriament al domicili de la víctima des del passat mes de gener i, fins a l'octubre, aprofitant-se de la seva vulnerabilitat, li hauria sostret fins a 20.000 euros dels seus estalvis que guardava en una caixa metàl·lica a casa.
Es dona el cas que la detinguda ja tenia antecedents per haver sostret joies per valor de 20.000 euros en un domicili on havia treballat de mainadera durant el 2010.
Finalment va ser un familiar directe de la víctima, la seva germana, qui supervisava de forma regular els seus estalvis que guardava a casa, qui es va adonar que faltaven diners i va sospitar directament de la cuidadora, ja que en el domicili només hi entraven elles dues i ningú més, motiu pel qual va donar avís a la policia.
El mateix dia que els agents van rebre l'avís es van adreçar al pis de la víctima per fer comprovacions.
Allà van trobar la sospitosa i, tot i que en un primer moment va negar tenir cap relació amb la presumpta desaparició dels diners, finalment va reconèixer que al setembre havia sostret 8000 euros i que encara els conservava.
Davant la confessió, els agents van detenir la cuidadora com a presumpta autora d'un delicte de furt.
Posteriorment a la detenció els agents van fer una entrada i registre al pis de L'Hospitalet de Llobregat on vivia la cuidadora i en la seva habitació hi van trobar part dels diners que havia sostret.
En total, van recuperar 10.600 euros, que van retornar a la víctima.
La Policia de la Generalitat-Mossos d'Esquadra recorda la importància de fer seguiment de la tasca domiciliària que reben les persones d'especial vulnerabilitat per comprovar que tot estigui bé i controlar que no falti cap objecte de valor del domicili.
A les 05.30 h d'aquesta matinada, els Bombers de la Generalitat han estat alertats d'un incendi de vegetació forestal a la zona de l'ermita de Sant Antoni, a Vinebre, que ja està estabilitzat.
El foc estava completament desenvolupat i les flames, provinents de l'Ermita de Sant Miquel es dirigien a l'Ermita de Sant Antoni.
Els efectius dels Bombers s'han trobat amb un escenari complicat ateses les condicions de vent, l'orografia (amb cingleres) i la disposició de la vegetació.
Des de l'inici s'ha plantejat l'estratègia per limitar el potencial de propagació del flanc esquerre i evitar l'obertura del flanc dret.
L'incendi ha arribat a la carena empès pel vent i el fet a la vessant contrària descendent no hi hagués molta vegetació ha afavorit les tasques dels Bombers.
Aquest matí, amb la incorporació dels mitjans aeris a primera hora i la intensitat del vent que ha baixat a la zona, juntament amb la bona tasca realitzada per terra, ha permès als bombers tancar el perímetre i donar l'incendi per estabilitzat a les 11.20 h.
Durant les pròximes hores, es preveu que la velocitat del vent augmenti a la zona i, tot i que l'incendi està encerclat, els bombers estaran molt pendents i continuaran les tasques d'extinció per tal de controlar-lo.
Pel que fa a l'afectació i, segons les primeres informacions del cos d'Agents Rurals, l'incendi s'ha originat a la Torre de l'Espanyol, afectant també els municipis de Vinebre i Garcia en una superfície provisional d'1,709 hectàrees.
A hores d'ara, els Bombers han activat amb 58 dotacions, de les quals 12 són aèries.
A més, al lloc també s'han desplaçat 6 patrulles dels Mossos d'Esquadra, efectius del Cos d'Agents Rurals, del Sistema d'Emergències Mèdiques, entre d'altres.
Ahir al vespre, 19.24 hores, els Bombers de la Generalitat eren alertats de què un home s'havia fet mal al turmell i no podia continuar fent la via d'escalada Tànger, al congost de Collegats, a la comarca del Pallars Jussà.
Per l'arribada de l'ocàs, el dispositiu de rescat va valorar, tenint en compte la impossibilitat de poder activar l'helicòpter i també les condicions, en estar al 7è llarg de la via, passar la nit al ras.
Els efectius dels Bombers van arribar per terra fins al ferit als volts de les 23.00 hores i, després de fer un primer rescat traslladant-lo fins a la capçalera de la via, van decidir passar-hi la nit.
Van ser 6 Bombers GRAE de la unitat de Muntanya amb sanitari del Sistema d'Emergències Mèdiques (SEM) que van estar en tot moment amb l'escalador ferit i l'acompanyant fins que aquest matí, a primera hora, s'ha pogut enlairar l'helicòpter per dur a terme l'evacuació.
A les 08.30 hores aproximadament, el ferit ja estava a la Pobla de Segur per fer el trànsfer amb l'ambulància.
Segons informacions del SEM, l'afectat presentava fractura d'una de les extremitats inferiors i va estar en tot moment atès pel metge per tal de protegir-lo d'hipotèrmia i administrant-li analgèsics pel dolor.
Cerdanyola del Vallès, 27 de setembre de 2020
A les 21.27 hores d'aquesta nit, els Bombers de la Generalitat han donat per controlat l'incendi forestal que, des d'aquesta matinada afectava el paratge Roca Roja a la Serra de lo Tormo, entre Vinebre, la Torre de l'Espanyol i Garcia.
Ja s'ha revisat el perímetre i comprovat que està ben rematat amb les línies d'aigua i eines manuals i que no hi ha cap punt calent que pugui revifar i fer créixer l'incendi.
Durant la nit es mantindrà un dispositiu de 7 dotacions per remullar punts calents a l'interior del perímetre i evitar que revifin, tenint en compte que a la zona bufa el vent.
Cal recordar que els Bombers, que han estat alertats aquesta matinada, a les 05.30 hores de l'incendi, han hagut de treballar amb un escenari complicat ateses les condicions meteorològiques marcades per un fort vent, l'orografia i la disposició de la vegetació per cremar.
Pel que fa a l'afectació i, segons les primeres informacions del cos d'Agents Rurals, l'incendi s'ha originat a la Torre de l'Espanyol, afectant també els municipis de Vinebre i Garcia en una superfície provisional d'1,709 hectàrees.
A més dels Bombers de la Generalitat, que han desplaçat unitats del GRAF (Grup d'Actuacions Forestals), dels EPAF ( Equips de Prevenció Activa Forestal ) del GROS (Grup de Suport Logístic), mitjans aeris i el Punt de Trànsit, el dispositiu ha estat format també per efectius dels Mossos d'Esquadra, del Cos d'Agents Rurals, del Sistema d'Emergències Mèdiques, i de tècnics de l'Ajuntament, entre d'altres.
Els Bombers de la Generalitat han donat per extingit avui l'incendi que, des de la matinada del dia 27 de setembre, afectava el paratge Roca Roja, a la Serra de lo Tormo, entre Vinebre, la Torre de l'Espanyol i Garcia.
A les 17.00 h s'ha retirat la darrera dotació de l'Equip de Prevenció Activa Forestal (EPAF) que, durant el dia d'avui, ha estat treballant el terreny amb eines manuals per detectar punts calents.
Durant la nit, s'havia mantingut a l'interior del perímetre un dispositiu de 7 dotacions per evitar que el vent que afectava la zona afavorís les revifalles.
L'extensió cremada és d'1,7 ha.
Els Bombers de la Generalitat van ser alertats a les 05.30 h de la matinada de diumenge.
El fort desplegament de mitjans es va fer en funció d'una actuació en un escenari complicat.
A l'indret hi havia força vegetació que actuava com a combustible, l'orografia del terreny era accidentada i presentava cingleres i, a més, bufava el vent.
Segons la informació proporcionada pel cos d'Agents Rurals, l'incendi es va originar en el terme de Torre de l'Espanyol i es va estendre envers els municipis de Vinebre i Garcia.
A més dels Bombers de la Generalitat, que van desplaçar el Grup d'Actuacions Forestals (GRAF), l'EPAF, el Grup de Suport Logístic (GROS), diversos mitjans aeris i el Punt de Trànsit, en el dispositiu hi han participat Mossos d'Esquadra, el Cos d'Agents Rurals, el Sistema d'Emergències Mèdiques (SEM) i tècnics municipals de les poblacions afectades.
Cerdanyola del Vallès, 28 de setembre de 2020
El dispositiu de recerca al Parc Nacional d'Aigüestortes i Estany de Sant Maurici ha trobat dos cossos a la zona de l'Estany de Pòdo.
Durant aquests dies, els Bombers de la Generalitat i els Pompièrs d'Aran han coordinat les tasques de recerca, juntament amb efectius dels Mossos d'Esquadra, del Cos d'Agents Rurals i de la Guàrdia Civil.
Tant per terra com per aire, des de l'inici de les tasques s'ha fet una recerca extensiva abastant la major part del Parc Nacional.
Avui, el dispositiu s'ha centrat en aquelles zones a on hi ha més acumulació de neu i a on es preveia que podrien haver buscat refugi.
L'estratègia d'avui era mantenir un dispositiu ampli però centrat en encerclar més aquests punts tenint en compte que es volia aprofitar el temps favorable davant el canvi de la meteorologia previst per a les pròximes hores i de cara a divendres.
Han estat efectius terrestres de la Unitat de Muntanya dels Mossos d'Esquadra i dels Bombers GRAE que, als volts de les 12.00 hores, han localitzat dos cossos aparentment sense vida a pocs metres de l'Estany de Pòdo.
Per la seva part, el Sistema d'Emergències Mèdiques ha activat el seu helicòpter amb metge, en base a Tremp, i ha pogut confirmar que els dos cossos són èxitus.
Així mateix, el SEM també ha activat la unitat de suport psicològic per atendre la família.
Per part dels Mossos d'Esquadra, els agents estan coordinant les tasques com a policia judicial, d'aixecament d'ambdós cossos i posterior identificació.
L'operatiu d'avui estava format per 2 dotacions aèries i 5 de terrestres dels Bombers de la Generalitat (3 de GRAE, i 2 binomis del Grup Caní de Recerca), efectius del GRM de Pompièrs-Emergències i 9 agents de la UIM dels Mossos d'Esquadra i 1 de la unitat canina, 3 dotacions dels Agents Rurals i 1 del Grup de Suport de Muntanya.
A més, també han participat efectius del Grup de Rescat i Intervenció en Muntanya (GREIM) de la Guardia Civil.
Els Bombers de la Generalitat fan una especial crida a la precaució als ciutadans que tinguin previst fer activitats a l'aire lliure durant aquest cap de setmana.
La previsió meteorològica apunta mal temps a l'alta muntanya, vent a gran part de les comarques catalanes i mala mar.
En conseqüència, Protecció Civil ha activat la prealerta Ventcat i de Procicat per risc d'onatge.
Durant aquest mes de setembre, els Bombers de la Generalitat han practicat 213 rescats al medi natural, mentre que al 2019 van ser 141.
Destaquen especialment els rescats de muntanya: 122 el 2020 davant de 69 de 2019.
I és que en els darrers anys s'ha detectat un increment constant dels serveis de rescat al medi natural: banyistes amb problemes a rius, barrancs, gorgs i, sobretot, excursionistes, escaladors i senderistes que es precipiten o es perden pels boscos o la muntanya.
Enguany, malgrat les setmanes de confinament, el nombre d'aquests serveis també ha crescut: fins al 30 de setembre, s'han efectuat un total de 1.248 serveis.
Així doncs, fent especial esment a tots aquells que durant aquest cap de setmana tinguin previst fer activitats de muntanya, excursionisme, anar a collir bolets o un simple passeig per la natura, els Bombers de la Generalitat reiteren la necessitat de seguir els consells de seguretat per a activitats de lleure a l'aire lliure.
Consells de seguretat per a excursionistes i muntanyencs
Per tal d'evitar accidents, els participants en activitats al medi natural, ja sigui en una ruta a l'alta muntanya o per anar a collir bolets, han d'adoptar certes mesures tant a l'hora de planificar com de realitzar la sortida.
Així mateix, també és de vital importància un bon equipament i una condició física i psíquica adequada al nivell d'esforç que requereixi l'activitat.
Abans de sortir a bosc o a muntanya cal consultar la previsió meteorològica.
A www.meteomuntanya.cat i a meteo.cat podeu consultar i fer seguiment dels avisos de Situació Meteorològica de Perill.
Recordeu seguir l'activitat dels Bombers de la Generalitat a les xarxes socials Twitter Instagram i al web de Bombers de la Sala de Premsa de la Generalitat de Catalunya
Cerdanyola del Vallès, 3 d'octubre de 2020